走筆謝王去非遣餽江鱭
作者：劉宰
朝代：宋

paragraphs: 環坐正無悰，駢頭得嘉餽。
鮮明訝銀尺，廉纖非蠆尾。
肩聳乍驚雷，腮紅新出水。
芼以薑桂椒，未熟香浮鼻。
河魨愧有毒，江鱸慚寡味。
更咨座上客，送歸煩玉指。
飣餖雜青紅，百巧出刀匕。
翩翩鶴來翔，粲粲花呈媚。
頗疑壺中景，髣髴具盤底。
又疑三神山，幻化出人世。
更於屬饜餘，想像無窮意。
知君束裝冗，不敢折簡致。
厚賜何可忘，因筆聊舉似。